RO Jurnalul Oficial al Uniunii Europene C 162/20

Publicarea unei cereri în temeiul articolului 6 alineatul (2) din Regulamentul (CE) nr. 510/2006 al Consiliului privind protecția indicațiilor geografice și a denumirilor de origine ale produselor agricole și alimentare

2012/C 162/13

Prezenta publicare conferă dreptul de opoziție la cererea de înregistrare în temeiul articolului 7 din Regulamentul (CE) nr. 510/2006 al Consiliului (1). Declarațiile de opoziție trebuie să parvină Comisiei în termen de șase luni de la data prezentei publicări.

DOCUMENT UNIC

REGULAMENTUL (CE) NR. 510/2006 AL CONSILIULUI

„PORC DU SUD-OUEST”

NR. CE: FR-PGI-0005-0909-07.11.2011

IGP ( X ) DOP ( )

1. Denumire:

„Porc du Sud-Ouest”

2. Statul membru sau țara terță:

Franța

3. Descrierea produsului agricol sau alimentar:

3.1. Tip de produs:

Clasa 1.1. Carne și organe comestibile proaspete

3.2. Descrierea produsului căruia i se aplică denumirea de la punctul 1:

Carnea de „Porc du Sud-Ouest” este o carne proaspătă provenită de la porci născuți și crescuți în sud-vestul Franței, hrăniți cu alimente compuse din minimum 30 % porumb dinte-de-cal pe întreaga perioadă de îngrășare (începând din a 12-a săptămână de viață).

Porcii sunt tăiați cînd ajung la o greutate minimă la cald a carcasei de 90 kg (fără limită superioară a greutății) cu o marjă de 3 kg în perioadele de călduri toride din timpul verii (de la 1 iunie la 30 septembrie).

Carcasele de „Porc du Sud-Ouest” au un pH final cuprins între 5,5 și 6,2.

Bucățile de carne tranșate din aceste carcase au o culoare care se situează între 3 și 6 pe scala japoneză a culorilor pentru șira spinării.

Din punct de vedere fizico-chimic, carnea de „Porc du Sud-Ouest” se caracterizează prin faptul că este bogată în acizi grași polinesaturați (în special cu o proporție a acidului linoleic cuprinsă între 10 % și 15 % din totalul acizilor grași prezenți în grăsimea cărnii) și prin proporția mai scăzută de acizi grași saturați.

De asemenea, carnea este bogată în lipide și vitamina E.

Din punct de vedere organoleptic, carnea de „Porc du Sud-Ouest”, care este de un roșu mai aprins decât carnea de porc obișnuită, este suculentă și fragedă și are un gust intens.

Pentru a limita stresul porcilor, care are o influență negativă asupra ultimului pH și deteriorează calitatea cărnii, drumul între crescătorie și abator trebuie să fie cât mai scurt: maximum 200 km sau maximum 6 ore de transport între crescătorie și abator.

La comercializare, carnea de „Porc du Sud-Ouest” este prezentată proaspătă, sub următoarele forme: carcase, jumătăți de carcase, bucăți tranșate, bucăți de carne dezosată sau pe os.

3.3. Materii prime (numai pentru produsele prelucrate):

Nu se aplică.

3.4. Hrană pentru animale (numai pentru produsele de origine animală):

Pe întreaga perioadă de creștere, hrana animalelor nu trebuie să conțină manioc, cartofi dulci, deșeuri alimentare lichide, făină de carne, făină de oase, pene sau sânge și niciun fel de proteine care provin de la animale terestre, cu excepția gelatinelor utilizate pentru administrarea de vitamine și minerale și cu excepția proteinelor provenite din lapte și produse lactate.

De la înțărcare până la tăiere, alimentele cu care sunt hrăniți porcii conțin minimum 60 % cereale și produse și subproduse ale acestora.

Pe perioada etapei de îngrășare, adică din a douăsprezecea săptămână de viață până la tăiere, hrana porcilor nu trebuie să conțină ulei de palmier (sursă de acizi grași saturați), produse derivate din pește, grăsimi animale sau aditivi utilizați ca factori de creștere. Tot în această perioadă, hrana porcilor conține minimum 30 % porumb dinte-de-cal, iar acidul linoleic (C18:2) este în proporție de peste 1,1 % (11 g/kg de hrană) și sub 1,7 % (17 g/kg de hrană).

3.5. Etape specifice ale producției care trebuie să se desfășoare în aria geografică delimitată:

Localizarea obligatorie a etapelor de creștere a porcilor în aria geografică (naștere, postînțărcare, îngrășare) garantează calitatea cărnii.

3.6. Norme specifice privind felierea, răzuirea, ambalarea etc.:

Nu se aplică.

3.7. Norme specifice privind etichetarea:

Etichetarea produsului cuprinde:

— Denumirea indicației geografice protejate: „Porc du Sud-Ouest”

— Logo-ul IGP al Uniunii Europene în culori, la care se adaugă eventual mențiunea literală „Indicație Geografică Protejată”.

4. Delimitarea concisă a ariei geografice:

Aria geografică a IGP „Porc du Sud-Ouest” cuprinde următoarele regiuni administrative:

— Regiunea Aquitaine;

— Regiunea Midi-Pyrénées;

— Regiunea Poitou-Charentes.

5. Legătura cu aria geografică:

5.1. Specificitatea ariei geografice:

Regiunea de sud-vest prezintă două caracteristici: este un bazin ancestral de producție porcină și are o tradiție de folosire a porumbului dinte-de-cal cu caracteristici nutriționale specifice în alimentația porcilor, dat fiind climatul favorabil al regiunii pentru cultivarea acestuia.

Un bazin ancestral de producție porcină

Creșterea porcinelor ocupă de mai multe secole un loc important în regiunea de sud-vest. Numeroasele târguri și piețe de purcei care datează din Evul Mediu atestă această tradiție de creștere a porcilor: Garlin, Tarbes, Lembeye, Soumoulou, Dax, Garris, Saint Palais, Rabastens de Bigorre, Puylaurens, Villefranche de Rouergue și mai târziu, la sfârșitul secolului al XIX-lea, până în Aveyron și Tarn.

În 1862, trei departamente din sud-vest (Dordogne, Corrèze, Aveyron) erau primele trei departamente din Franța la șeptelul porcin.

În zonele rurale din sud-vest, carnea de porc a reprezentat mult timp baza alimentației cu carne. Majoritatea familiilor de la țară aveau porcii proprii, a căror tăiere în timpul iernii era un prilej de sărbătoare pentru membrii familiei și pentru vecini deopotrivă. Expertiza s-a îmbunătățit în timp: carcasele de porc erau valorificate în întregime (consum local, apoi scoatere pe piață), atât sub formă de carne proaspătă, cât și procesată (sărată, uscată sau conservată în grăsime). Gesturile și rețetele ancestrale se păstrează și acum în familiile rurale din sud-vest.

Patrimoniul local stă mărturie pentru producția și consumul de secole ale „Porc du Sud-Ouest” (legi, literatură, scrieri, opere de artă etc.).

Tradiția folosirii porumbului dinte-de-cal cu caracteristici specifice în alimentația porcilor

Regiunea de sud-vest este un bazin istoric de producție de porumb boabe (89 % din producția națională în 1930 și 41 % în prezent). Având de trei ori mai multă suprafață agricolă utilizată dedicată porumbului boabe decât celelalte departamente franceze, regiunea de sud-vest produce de 50 de ori mai mult decât are nevoie filiera sa porcină.

Tipul de porumb cultivat în sud-vest este în principal porumb dinte-de-cal, din motive istorice, dar mai ales datorită condițiilor climatice ale zonei care sunt favorabile acestei varietăți tardive ce necesită căldură și umiditate: temperaturi ridicate pe parcursul întregului ciclu vegetativ și cantități importante de precipitații pe perioada verii. În sud-vest, riscul de a avea temperaturi care nu corespund nevoilor varietăților tardive este mai mic de 20 %, ceea ce reprezintă un risc acceptabil pentru agricultorii din această regiune. Deoarece randamentul porumbului tardiv este mai mare de 15 până la 20 % pentru varietățile mai precoce, agricultorii din sud-vest cultivă exclusiv porumb dinte-de-cal.

Porumbul dinte-de-cal are proprietăți nutriționale specifice: umiditate scăzută la recoltare (între 25 și 30 %), conținut ridicat de amidon, ceea ce îi conferă o valoare energetică mare (între 750 și 780 g/kg de materie uscată). De asemenea, acest porumb se caracterizează prin materiile grase specifice compuse în principal din acizi grași nesaturați care reprezintă în jur de 60 % din totalul acizilor grași, dintre care menționăm acidul linoleic (omega 6). Porumbul dinte-de-cal este bogat și în vitamina E (1,1 până la 1,8 mg/g). Este o cereală cu o concentrație energetică ridicată.

5.2. Specificitatea produsului:

O carne cu calități specifice

Carnea de „Porc du Sud-Ouest” are o compoziție specifică a grăsimilor cu o concentrație scăzută de acizi grași saturați (aproximativ 40 %) și cu un nivel ridicat de acizi grași nesaturați (aproape 60 %), care sunt esențiali pentru organismul uman, deoarece nu pot fi sintetizați de acesta. Acești acizi se găsesc atât în grăsimea subcutanată, cât și în cea intramusculară.

Acidul linoleic, care este un acid gras polinesaturat, se găsește în proporție de 10 % până la 15 % din totalul acizilor grași din carne.

Carnea de „Porc du Sud-Ouest” are și o concentrație relativ ridicată de lipide (în jur de 5,4 % din acizii grași vs 3,8 % pentru porcul standard francez), un pH regularizat și optim (între 5,5 și 6,2) și un nivel ridicat de vitamina E (antioxidantă). Rezultatele analizelor comparative ale cărnii de „Porc du Sud-Ouest”/cărnii de porc francez standard, realizate în ianuarie 2011 pe fileuri, au arătat prezența unui nivel al vitaminei E mai ridicat în carnea de „Porc du Sud-Ouest” (0,16 mg/100 g) decât în carnea provenită de la porci francezi standard (0,13 mg/100 g), ceea ce înseamnă cu 15 % mai mult.

Aceste caracteristici fizico-chimice specifice ale cărnii au efecte asupra proprietăților organoleptice ale acesteia, fapt datorită căruia această carne este renumită pentru frăgezime, suculență și gustul intens atunci când este gătită.

Suculența și frăgezimea cărnii variază în funcție de cantitatea de lipide și de apă pe care le conține carnea și mai ales în funcție de capacitatea de retenție a apei. Nivelul lipidelor este mai ridicat în carnea de „Porc du Sud-Ouest”, iar acidul linoleic determină o reducere a dimensiunilor adipocitelor, ceea ce permite o mai bună retenție a apei, favorizată și de pH-ul care rămâne în intervalul [5,5; 6,2].

La preparare, carnea de „Porc du Sud-Ouest” are un gust intens. Aroma, care corespunde percepțiilor gustative și olfactive la degustare, depinde în principal de componenta lipidică și de pH-ul cărnii. Lipoliza și oxidarea acizilor grași polinesaturați duc la formarea de molecule secundare simple responsabile de intensitatea globală a gustului, mai puternică decât pentru carnea de porc standard, și de intensitatea aromei produselor la preparare și degustare.

Savoarea și aroma mai depind și de eliberarea de molecule în faza de maturare care nu are loc decât în prezența unui anumit pH, care trebuie să fie conform celui specificat în caietul de sarcini al IGP „Porc du Sud-Ouest”.

Această diferență este remarcată de consumator.

În plus, carnea de „Porc du Sud-Ouest” este mai roșie decât carnea de porc francez standard. Culoarea cărnii depinde de cantitatea de mioglobină prezentă.

Conținutul ridicat de vitamina E din carnea de „Porc du Sud-Ouest” încetinește pierderea culorii roșii a cărnii în perioada conservării, datorită efectului protector al vitaminei E față de oxidarea mioglobinei.

Grăsimea cutanată și grăsimea musculară se găsesc în cantități suficiente și sunt de culoare albă.

Tradiția creșterii unor porci „Porc du Sud-Ouest” mai grei decât porcii francezi standard

Dintotdeauna, porcii crescuți în sud-vest au fost mai grei decât porcii francezi standard. În ceea ce privește greutatea, rezultatele tăierilor din 2010 arată o medie de 91,71 kg de carcasă pentru porcul francez standard față de o medie de 94,03 kg pentru „Porc du Sud-Ouest” (adică o greutate medie vie de 121 kg).

Această tradiție de creștere de porci mai grei a dus la înființarea, în 1967, a unei zone de cotație în sud-vest pentru menținerea evidenței tranzacțiilor de porci crescuți în sud-vest. Această cotație sud-vest care se referă la carcasele de „Porc du Sud-Ouest”, care sunt mai grele, este recunoscută oficial prin Regulamentul (CEE) nr. 2112/69 al Consiliului din 28 octombrie 1969 (JO, 29.10.1969). În prezent este încă în vigoare un sistem de plată diferențiat al carcaselor de porc „Porc du Sud-Ouest”, moștenit de la respectiva cotație sud-vest, sistem care este în continuare publicat de Service des Nouvelles des Marchés.

O carne de „Porc du Sud-Ouest” renumită

Dubla tradiție de creștere a unui porc mai greu și de a-l hrăni cu porumb a determinat asociațiile de producători să caute să își valorifice și să își protejeze produsul organizându-și oferta în mod colectiv. Abordarea legată de calitate și intitulată „Porc au grain du Sud-Ouest”, inițiată de l’Interprofession Porcine d’Aquitaine în anii 1980 a dus la obținerea, în 1989, a unui Label Rouge, ceea ce conferă un statut real cărnii de porc din sud-vest.

Carnea de „Porc du Sud-Ouest” continuă această abordare și prezintă caracteristici comune cu cele ale porcului hrănit cu porumb din categoria Label Rouge din sud-vest: alimentația se caracterizează printr-o proporție ridicată de porumb și cereale în porție, caracteristicile cărnii corespund acelorași criterii fizico-chimice și vizuale. În ceea ce privește selecția și valorificarea carcaselor se aplică criterii identice, chiar mai stricte.

De la origini și până în prezent, abordarea „Porc du Sud-Ouest” a cunoscut un succes enorm. Mărturie pentru acest fapt stau articolele din presă și rețetele apărute în ziare și reviste de specialitate începând din 1991, numărul de operatori angajați în această abordare (1997/2010), paginile de internet consacrate produsului. Reputația produsului „Porc du Sud-Ouest” este bine stabilită grație acestei abordări și notorietății sale.

Notorietatea cărnii „Porc du Sud-Ouest” se perpetuează de-a lungul anilor și rămâne în continuare foarte puternică. Acest fapt se concretizează prin alegerea spontană a consumatorilor care o preferă de departe, o consideră foarte diferită față de carnea de porc standard și sunt dispuși să plătească mai mult.

5.3. Legătura cauzală dintre aria geografică și calitatea sau caracteristicile produsului (pentru DOP) sau o calitate anume, reputația sau alte caracteristici ale produsului (pentru IGP):

Alimentația de bază de porumb dinte-de-cal ca origine a specificităților cărnii

Regiunea sud-vest prezintă două caracteristici: este un bazin ancestral de producție porcină și are o tradiție de folosire a porumbului dinte-de-cal cu caracteristici nutriționale specifice în alimentația porcilor, dat fiind climatul favorabil al regiunii pentru cultivarea acestuia.

Importanța culturii de porumb dinte-de-cal în sud-vest a permis favorizarea utilizării acestuia în rațiile pentru îngrășare: acest tip de porumb reprezintă minimum 30 % din rația porcului „Porc du Sud-Ouest” începând cu a douăsprezecea săptămână de viață. Această rație trebuie să mai cuprindă și un procentaj de minimum 1,1 % de acid linoleic. Consumul de hrană mai energetică și mai bogată în acid linoleic datorită prezenței porumbului dinte-de-cal este ceea ce conferă cărnii specificitatea sa: o compoziție specifică a grăsimilor cu nivel scăzut al acizilor grași saturați și cu un nivel ridicat al acizilor grași nesaturați, un nivel relativ ridicat al lipidelor, un nivel ridicat de vitamina E.

S-a demonstrat în numeroase studii că proprietățile fizico-chimice ale cărnii de porc, animal monogastric, sunt strâns legate de caracteristicile fizico-chimice ale rației alimentare a porcului care, datorită proporției ridicate de porumb dinte-de-cal, prezintă un nivel ridicat de acid linoleic.

La animalele monogastrice, acizii grași alimentari se depun direct în țesuturi fără nicio modificare chimică, spre deosebire de ceea ce se întâmplă la rumegătoare, care saturează acizii grași de origine alimentară, ceea ce face ca acizii grași polinesaturați să își piardă valoarea din punct de vedere biologic (C. Dutertre, inginer agronom).

La porc, natura acizilor grași din regimul alimentar acționează direct asupra compoziției în acizi grași a țesuturilor adipoase (Flanzy et al 1970, Brooks 1971, Desmoulin et al 1983, Rhee et al 1988, Effets de la nature lipidique des régimes sur la composition en acides gras du jambon chez le porc lourd, Pantaleo et al, 1999).

Aportul exogen de acizi grași polinesaturați ingerați de porcul din sud-vest se regăsește în țesutul său adipos (Courboulay et Mourot 1995, Warmants et al 1999, Courboulay et al. 1999). Acest aspect este de altfel foarte bine evidențiat de rezultatele experimentelor făcute de ADASEO din 1994 până în 2000.

Astfel, în ceea ce privește compoziția lipidelor din carcasă, este stabilit faptul că profilul acizilor grași din țesuturi și mai ales din cele adipoase este strâns legat de compoziția alimentelor în ceea ce privește acizii grași.

Un studiu efectuat de ADAESO (Association pour le Développement Agro-Environnemental du Sud-Ouest) a demonstrat că o alimentație care conține 30 % porumb dinte-de-cal (minimul specificat în caietul de sarcini) garantează specificitățile cărnii „Porc du Sud-Ouest”.

Se poate astfel concluziona că particularitățile renumitei cărni „Porc du Sud-Ouest” (culoarea roșie, suculența, frăgezimea, gustul intens) provin în principal din expertiza locală a crescătorilor din regiunea de sud-vest care perpetuează tradițiile locale prin îngrășarea porcilor cu porumb dinte-de-cal și din calitatea specifică a acestui tip de porumb în ceea ce privește conținutul de acizi grași.

Trimitere la publicarea caietului de sarcini:

[Articolul 5 alineatul (7) din Regulamentul (CE) nr. 510/2006]

https://www.inao.gouv.fr/fichier/CDCPorcduSudOuest31012012.pdf

(1) JO L 93, 31.3.2006, p. 12.